
Text rozhodnutia
Súd: Krajský súd Bratislava Spisová značka: 10Sd/53/2015 Identifikačné číslo súdneho spisu: 1015200872 Dátum vydania rozhodnutia: 12. 02. 2019 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2019:1015200872.1 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľky: D.. T. H., R. N. XXXX/XX, R., t. č. bytom T. X-X/XX, E. X, XXXX X., A. A. proti odporkyni: Sociálna poisťovňa ústredie, Ul. 29. augusta č. 8, Bratislava, o sumu starobného dôchodku, takto r o z h o d o l : Súd rozhodnutie odporkyne číslo XXX XXX XXXX X zo dňa 19.3.2015 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 19. marca 2015 odporkyňa podľa § 65 a § 82 zákona č. 461/2003 Z. z. o sociálnom poistení v znení neskorších predpisov navrhovateľke od 6.5.2014 priznala starobný dôchodok v sume 304,40 eur mesačne. Podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, navrhovateľke od 1. januára 2015 zvýšila starobný dôchodok na sumu 309,60 eur mesačne. Navrhovateľka vo včas podanom opravnom prostriedku namietala sumu vymeriavacieho základu a obdobie, kedy pracovala u zamestnávateľa Galéria mesta Bratislavy a vymeriavací základ u zamestnávateľa Encyklopedický ústav Slovenskej akadémie vied. Navrhovateľka priložila potvrdenie o zdaniteľnej mzde a zrazených preddavkoch pre zdanenie príjmov fyzických osôb zo závislej činnosti a funkčných pôžitkov (ďalej len „potvrdenie o ročnom zúčtovaní dane“) za rok 1993 od zamestnávateľa Galéria mesta Bratislavy a za rok 1997 zamestnávateľa Slovenská výtvarná únia. Odporkyňa vo svojom písomnom vyjadrení uviedla, že navrhovateľka formálnou žiadosťou zo dňa 26.1.2015 požiadala o priznanie starobného dôchodku od 6.5.2014. Rozhodnutím číslo XXX XXX XXXX X zo dňa 19.3.2015 bol navrhovateľke podľa § 65 a § 82 zákona v znení neskorších predpisov priznaný starobný dôchodok od 6.5.2014 v sume 304,40 eur mesačne. Sumy vymeriavacích základov boli navrhovateľke zhodnotené na základe evidenčného materiálu, nachádzajúcich sa v ústrednej evidencii Sociálnej poisťovne a dokladov priložených k žiadosti. Napadnuté rozhodnutie žiadala ako vecne správne potvrdiť. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Súd vykonal dokazovanie výsluchom odporkyne, oboznámil sa s obsahom dávkového spisu odporkyne číslo XXX XXX XXXX X a s obsahom spisového materiálu a zistil tento skutkový stav. Navrhovateľka žiadosťou dňa 26.01.2015, doručenou odporkyni dňa 30.01.2015 požiadala o starobný dôchodok od 31.7.2004. Rozhodnutím číslo XXX XXX XXXX X zo dňa 19. marca 2015 bol navrhovateľke podľa § 65 a § 82 zákona v znení neskorších predpisov priznaný starobný dôchodok od 6. mája 2014 v sume 304,40 eur mesačne, zvýšený od 1. januára 2015 starobný dôchodok na sumu 309,60 eur mesačne. Zástupkyňa odporkyne poukázala na to, že podľa potvrdenia Slovenskej výtvarnej únie zo dňa 29.05.2015 navrhovateľka v období od 1.1.1997 do 31.10.1997 pracovala na dohodu. Podľa potvrdenia o ročnom zúčtovaní dane za rok 1997 vyplýva, že z tejto činnosti bolo odvedené poistné zamestnávateľom vykonávané na základe dohody do 31.12.2012, nezakladá povinné dôchodkové poistenie. Uviedla, že navrhovateľka bola v namietanom období poistená z inej pracovnej činnosti a teda u zamestnávateľa Slovenská výtvarná únia, kde pracovala na základe dohody, jej ani nevzniklo dôchodkové poistenie. Navrhla napadnuté rozhodnutie ako vecne správne potvrdiť. Podľa § 65 ods. 1 zákona č. 461/2003 Z.z. o sociálnom poistení v znení zákona č. 555/2007 Z.z. poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Podľa § 65 ods. 2 cit. zákona dôchodkový vek je 62 rokov veku poistenca, ak tento zákon neustanovuje inak. Podľa § 66 ods. 1 cit. zákona suma starobného dôchodku sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 60 ods. 9 cit. zákona rok dôchodkového poistenia je 365 dní dôchodkového poistenia. Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. Podľa § 63 ods. 6 veta prvá cit. zákona rozhodujúce obdobie na zistenie priemerného osobného mzdového bodu sú kalendárne roky pred rokom, v ktorom boli splnené podmienky nároku na dôchodkovú dávku, s výnimkou kalendárnych rokov pred 1. januárom 1984, ak tento zákon neustanovuje inak. Podľa § 63 ods. 7 cit. zákona ak v rozhodujúcom období určenom podľa odseku 6 nie je najmenej dvadsaťdva kalendárnych rokov, predlžuje sa rozhodujúce obdobie pred 1. január 1984 postupne tak, aby v ňom bolo dvadsať dva kalendárnych rokov podľa odseku 6. Ak poistenec ani po tomto predĺžení nemá dvadsať dva kalendárnych rokov podľa odseku 6, zisťuje sa priemerný osobný mzdový bod z tohto nižšieho počtu kalendárnych rokov. Podľa § 66 ods. 2 cit. zákona ak poistenec bol dôchodkovo poistený po splnení podmienok nároku na starobný dôchodok a nepoberal tento dôchodok alebo jeho časť, suma starobného dôchodku sa určí podľa odseku 1 a pripočíta sa k nej suma určená ako súčin súčtu osobných mzdových bodov získaných za obdobie dôchodkového poistenia po vzniku nároku na starobný dôchodok a aktuálnej dôchodkovej hodnoty. Takto určená suma starobného dôchodku sa zvýši o 0,5 % za každých 30 dní dôchodkového poistenia získaných po vzniku nároku na starobný dôchodok bez poberania tohto dôchodku alebo jeho časti. Podľa § 66 ods. 3 cit. zákona ak poistenec bol dôchodkovo poistený po splnení podmienok nároku na starobný dôchodok a poberal tento dôchodok alebo jeho časť, suma starobného dôchodku odo dňa nasledujúceho po zániku dôchodkového poistenia sa určí tak, že k sume starobného dôchodku vyplácaného ku dňu zániku dôchodkového poistenia sa pripočíta suma určená ako súčin súčtu jednej polovice osobných mzdových bodov získaných za obdobie dôchodkového poistenia počas poberania starobného dôchodku alebo jeho časti a aktuálnej dôchodkovej hodnoty platnej ku dňu nasledujúcemu po zániku dôchodkového poistenia. Podľa § 82 ods. 2 cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí a) v roku 2013 ako súčet 50 % medziročného rastu spotrebiteľských cien a 50 % medziročného rastu priemernej mesačnej mzdy, z priemernej mesačnej sumy starobného dôchodku, b) v roku 2014 ako súčet 60 % medziročného rastu spotrebiteľských cien a 40 % medziročného rastu priemernej mesačnej mzdy, z priemernej mesačnej sumy starobného dôchodku, c) v roku 2015 ako súčet 70 % medziročného rastu spotrebiteľských cien a 30 % medziročného rastu priemernej mesačnej mzdy, z priemernej mesačnej sumy starobného dôchodku. Podľa § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z. z. , ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014, pevná suma zvýšenia dôchodkovej dávky v roku 2014 sa ustanovuje takto: 8,80 eura, ak ide o starobný dôchodok. Podľa § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2015, pevná suma zvýšenia dôchodkovej dávky v roku 2015 sa ustanovuje takto: 5,20 eura, ak ide o starobný dôchodok. V preskúmavanej veci súd zistil, že navrhovateľka narodená dňa 4.11.1952 požiadala žiadosťou zo dňa 26.01.2015 o priznanie starobného dôchodku od 31.07.2014. Napadnutým rozhodnutím číslo XXX XXX XXXX X zo dňa 19.3.2015 navrhovateľke bol priznaný starobný dôchodok od 6.05.2014 v sume 304,40 eur mesačne. Žiadosťou zo dňa 18.04.2015, doručenej odporkyni dňa 22.04.2015, navrhovateľka namietala sumu vymeriavacieho základu a obdobie, kedy pracovala u zamestnávateľa Galéria mesta Bratislavy a vymeriavací základ u zamestnávateľa Encyklopedický ústav Slovenskej akadémie vied. Taktiež priložila potvrdenie o zdaniteľnej mzde a zrazených preddavkoch pre zdanenie príjmov fyzických osôb zo závislej činnosti a funkčných požitkov (ďalej len „potvrdenie o ročnom zúčtovaní dane“) za rok 1993 od zamestnávateľa Galéria mesta Bratislavy a za rok 1997 zamestnávateľa Slovenská výtvarná únia. K vyššie uvedenej námietke navrhovateľky je potrebné poukázať na to, že obdobie, kedy navrhovateľka pracovala u zamestnávateľa Galéria mesta Bratislavy podľa evidenčného listu dôchodkového zabezpečenia bolo hodnotené v rozsahu od 1.11.1992 do 31.12.1992, vymeriavací základ 10 200 Sk a od 1.1.1993 do 30.4.1993 vymeriavací základ 16 497 Sk. Ďalej z potvrdenia o ročnom zúčtovaní dane, ktoré navrhovateľka priložila k odvolaniu tiež vyplýva, že za rok 1993 mala u zamestnávateľa Galéria mesta Bratislavy za obdobie január až apríl 1993 úhrn príjmov zo závislej činnosti a funkčných pôžitkov vrátane jednorazových príjmov a doplatkov vo výške 16 497 Sk. Z uvedeného je zrejmé, že doba zamestnania u zamestnávateľa Galéria mesta Bratislavy, jej bola zhodnotené správne. Podľa potvrdenia o ročnom zúčtovaní dane za rok 1997, navrhovateľka pracovala u zamestnávateľa Slovenská výtvarná únia od januára do októbra. Z potvrdenia nevyplýva, že by z tejto činnosti bolo odvedené poistné. Podľa § 65 ods. 1 zákona č. 461/2003 Z.z. v znení zákona č. 555/2007 Z.z. nárok na starobný dôchodok vzniká získaním 15 rokov obdobia dôchodkového poistenia a dosiahnutím dôchodkového veku. Navrhovateľka 57 rokov veku dosiahla 6.11.2009, dôchodkový vek navrhovateľka podľa § 65 ods. 8 zákona č. 461/2003 Z.z. dosiahla pripočítaním päťdesiatichštyroch kalendárnych mesiacov k veku 57 rokov, 6.5.2014. Navrhovateľka k 6.5.2014 získala 16 457 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia (ďalej len osobný list). Pri posúdení nároku na dôchodok a určení jeho sumy boli zhodnotené všetky preukázané obdobia dôchodkového poistenia (vrátane dôb, ktoré sa za obdobie dôchodkového poistenia podľa zákona č. 461/2003 Z.z. v znení neskorších predpisov považujú). Získanie ďalšieho obdobia dôchodkového poistenia nebolo preukázané. Rok dôchodkového poistenia, podľa § 60 ods. 9 zákona č. 461/2003 Z.z. v znení neskorších predpisov je 365 dní dôchodkového poistenia. Navrhovateľka získala 45 rokov a 32 dní obdobia dôchodkového poistenia, čím splnila podmienky nároku na starobný dôchodok dňa 6. mája 2014. Suma starobného dôchodku je určená podľa § 66 ods. 1 zákona č. 461/2003 Z.z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty. Rozhodujúce obdobie sa určilo v súlade s § 63 ods. 6 zákona č. 461/2003 Z.z. v znení neskorších predpisov ako kalendárne roky pred rokom, v ktorom boli splnené podmienky nároku na dôchodok, sú to kalendárne roky 1984 až 2013. Do rozhodujúceho obdobia nepatria kalendárne roky pred 1.1.1984 a ani kalendárne roky, počas ktorých poistenec získal 365 (366) dní náhradnej doby, doby štúdia, doby výkonu civilnej služby, obdobia poberania invalidného dôchodku po 31.12.2007 priznaného a vyplácaného Sociálnou poisťovňou alebo obdobia dôchodkového poistenia, za ktoré nemožno určiť osobný mzdový bod. Osobné mzdové body v týchto kalendárnych rokoch sa zisťujú osobitne za každý kalendárny rok, a to ako podiel úhrnu vymeriavacích základov, z ktorých sa platí poistné na dôchodkové poistenie, a všeobecného vymeriavacieho základu uvedeného v prílohe č. 3 k zákonu č. 461/2003 Z.z. a v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Všeobecný vymeriavací základ za kalendárny rok 2013 sa podľa § 11 ods. 2 zákona č. 461/2003 Z.z. rovná všeobecnému vymeriavaciemu základu za rok 2012. Prehľad hodnôt osobných mzdových bodov za jednotlivé kalendárne roky rozhodujúceho obdobia je uvedený v osobnom liste. Suma starobného dôchodku patriaca za obdobie dôchodkového poistenia do vzniku nároku na starobný dôchodok je 295,60 eur mesačne. Je určená ako súčin priemerného osobného mzdového bodu, obdobia dôchodkového poistenia a aktuálnej dôchodkovej hodnoty. Priemerný osobný mzdový bod 0,6393 x 45,0877 rokov obdobia dôchodkového poistenia x aktuálna dôchodková hodnota 10,2524 =295,60 eur mesačne. Suma starobného dôchodku sa podľa § 82 zákona č. 461/2003 z.z. v znení neskorších predpisov zvyšuje odo dňa priznania dôchodku o 8,80 eur mesačne ( o pevnú sumu zvýšenia starobného dôchodku ustanovenú v § 1 písm. a) opatrenia Ministerstva práce, sociálnych vecí a rodiny Slovenskej republiky č. 329/2013 Z.z. na 304,40 eur mesačne. Suma starobného dôchodku sa podľa § 82 zákona č. 461/2003 Z.z. v znení neskorších predpisov zvyšuje od 1.1.2015 o 5,20 eur mesačne o pevnú sumu zvýšenia starobného dôchodku ustanovenú v § 1 písm. a) opatrenia Ministerstva práce, sociálnych vecí a rodiny Slovenskej republiky č. 295/2014 Z.z. na 309,60 eur mesačne. Navrhovateľke bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť evidenčných podkladov. Evidenčné listy dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. K námietke navrhovateľky, že jej pri výpočte starobného dôchodku nebolo zhodnotené obdobie od 1.1.1997 do 31.10.1997 súd uvádza, že podľa potvrdenia Slovenskej výtvarnej únie zo dňa 20.5.2015, v období od 1.1.1997 do 31.10.1997 navrhovateľka pracovala na dohodu. Zamestnanie vykonávané na základe dohody do 31.12.2012 nezakladá povinné dôchodkové poistenie a preto jej uvedené obdobie nebolo zhodnotené. V období od 1.1.1997 do 31.10.1997 bola navrhovateľka dôchodkovo poistená ako SZČO, t.j. bola poistená z inej pracovnej činnosti. Súd konštatuje, že výška starobného dôchodku bola vypočítaná v súlade s platnými právnymi predpismi a na základe preukázanej doby zamestnania navrhovateľky a zo zisteného skutkového stavu súd mal za to, že odporkyňa pri priznaní starobného dôchodku navrhovateľky a jeho výpočte nepochybila a postupovala správne. Vzhľadom na vyššie uvedené súd napadnuté rozhodnutie odporkyne číslo XXX XXX XXXX X zo dňa 19.3.2015 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z.z. Správny súdny poriadok, podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1015200872.1 (dáta aktuálne k 12. 11. 2026). Záväzné je znenie zverejnené súdom.




